Dimpués d'a caita d'os shaibanís a dinastía d'os yanís, orichinaria d'Astrakhan, s'establió en Bukhara. En Khorezm continó reinando una branca d'os shaibanís y cambeyoron Urgench por Khiva como capital. A fins d'o sieglo XVIII un shaibaní fació de Fergana o nuclio d'un khanato independient con capital en Cocand. Os khanatos uzbecos luitaban entre ellos y a més sufriban as incursions de saqueyo d'os turcmenios (turquemans que quedoron entre l'Aral y Caspia dimpués que atros turquemans emigroron ta Orient Meyo). A fins d'o sieglo XVIII os manquitís prenioron o títol d'emirs y sustituyoron a los yanís en 1785 conseguindo creyar un estato estable. En Khiva amaneixió a dinastía d'os Cungratís dende 1804 y tamién consolidó o suyo poder. En o sieglo XIX renaixió a vida urbana, se millororon os sistemas de regano y se desembolicó un comerzio con Rusia.